KEX ผนึก CRC เปิดบริการ “Kerry XL” ส่งด่วนสินค้าไซส์ใหญ่ ตอกย้ำเบอร์ 1 ไทย
KEX ผนึก CRC เขย่าวงการโลจิสติกส์ เปิดบริการใหม่ ส่งด่วน “Kerry XL” สำหรับสินค้าขนาดใหญ่ ตอกย้ำขึ้นเป็นเบอร์ 1 ของไทย โดยเปิดให้บริการกับกลุ่มคู่ค้าและลูกค้าของ เซ็นทรัล รีเทล เป็นกลุ่มแรก
14 ก.พ. 2565

บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC เบอร์หนึ่งค้าปลีกของไทยประกาศความร่วมมือครั้งยิ่งใหญ่กับบริษัท เคอรี่ เอ็กซ์เพรส (ประเทศไทย) จำกัด (มหาชน) หรือ KEX (Kerry) เบอร์หนึ่งธุรกิจจัดส่งพัสดุด่วนของไทย เปิดตัวบริการส่งด่วน Kerry XL สำหรับสินค้าขนาดใหญ่ โดยเปิดให้บริการกับกลุ่มคู่ค้าและลูกค้าของ เซ็นทรัล รีเทล เป็นกลุ่มแรก เพื่อรองรับการเติบโตแบบก้าวกระโดดของ CRC และมอบประสบการณ์ที่เน้นความสะดวก รวดเร็ว และมีประสิทธิภาพในราคาที่จับต้องได้ บวกกับมาตรฐานการขนส่งด่วนภายใต้รูปแบบ Hub-and-Spoke ที่เป็นเอกลักษณ์ของ Kerry จะยิ่งสามารถตอบโจทย์ลูกค้าคนไทย ที่ไม่ต้องการรอรอบการขนส่งเป็นเวลานาน ที่มีค่าบริการสูง และไม่สามารถติดตามสถานะการขนส่งได้
โดยผู้ใช้บริการ Kerry XL จะยังได้รับสิทธิพิเศษเพิ่มเติมจาก Kerry เช่น การสะสมคะแนน บริการเก็บเงินปลายทาง ประกันพัสดุ ไปจนถึงบริการประกอบสินค้า ติดตั้งและการเปลี่ยนสินค้าได้อีกด้วย บริการนี้จะทำให้ลูกค้าทุกคนที่สั่งสินค้าขนาดใหญ่ จะได้รับสินค้าในเวลาที่รวดเร็วขึ้น และมีระบบที่ตรวจสอบสถานะระหว่างทางได้ และจะช่วยบริหารต้นทุนได้อย่างมีประสิทธิภาพ
ด้านนายอเล็กซ์ อึ้ง ประธานเจ้าหน้าที่บริหาร KEX กล่าวว่า เป็นที่รู้กันดีอยู่แล้วว่าคนไทยชอบการซื้อสินค้าออนไลน์เป็นอย่างมาก และยังชื่นชอบที่จะซื้อสินค้าที่มีขนาดใหญ่ เช่น อุปกรณ์ออกกำลังกาย, เฟอร์นิเจอร์, เครื่องใช้ไฟฟ้า, วัสดุก่อสร้าง และอื่นๆ ผ่านช่องทางออนไลน์ แต่บริการขนส่งไม่สะดวกและซับซ้อนจนเกินไป บริษัทฯ จึงมองเห็นโอกาสทางธุรกิจของบริการใหม่นี้ รวมถึงยังพบอีกว่าในกลุ่มผู้ขายสินค้าในแพลตฟอร์มออนไลน์ทั้งทาง Social Media และ E-Commerce ยังมีความต้องการบริการขนส่งสินค้าขนาดใหญ่อีกจำนวนมาก บริษัทฯ จึงมั่นใจว่าบริการใหม่ Kerry XL จะตอบโจทย์ทั้งผู้ซื้อและผู้ขายได้อย่างตรงจุด
สำหรับ Kerry อยู่ในอุตสาหกรรมการจัดส่งพัสดุด่วนมากว่า 16 ปี บริษัทฯ มั่นใจว่าการร่วมมือกับเซ็นทรัล รีเทล จะเป็นการผนวกความเชี่ยวชาญของทั้งสองฝ่าย และร่วมสร้างประสบการณ์แบบเหนือระดับให้กับลูกค้าของทุกฝ่าย โดยมีเป้าหมายเพื่อสร้างมาตรฐานการให้บริการขนส่งที่มีความน่าเชื่อถือ คาดการณ์ได้ ติดตามได้ และเข้าถึงการบริการได้ง่ายขึ้น บริษัทฯ เชื่อว่าการผนึกกำลังกันของสองยักษ์ใหญ่ในครั้งนี้ จะก่อให้เกิดความสำเร็จและสามารถเติบโตไปด้วยกันอย่างยั่งยืน โดย Kerry เองก็มีการจัดการเครือข่ายที่ครอบคลุมทุกแพลตฟอร์ม ทั้ง E-Commerce และร้านค้าออนไลน์ บนโซเชียลมีเดีย ในขณะที่ เซ็นทรัล รีเทล เองก็มีแบรนด์ที่หลากหลายเป็นจำนวนมาก ที่รองรับความต้องการซื้อและขายสินค้าขนาดใหญ่ของคู่ค้าและลูกค้า
“ประเทศไทยยังไม่มีบริการที่รองรับการส่งสินค้าขนาดใหญ่ในรูปแบบนี้ และเมื่อเปรียบเทียบกับประเทศอื่นในเอเชีย เช่น ญี่ปุ่น เกาหลี และจีน การบริการจัดส่งสินค้าขนาดใหญ่มีอัตราการเติบโตมากกว่าของไทยมาก Kerry จึงมองเห็นโอกาสที่จะบุกเบิกบริการใหม่ขึ้นมาอีกครั้ง เหมือนที่เราเคยเป็นผู้บุกเบิกแพลตฟอร์มการส่งพัสดุด่วนเป็นรายแรกของประเทศ และเป็นธุรกิจจัดส่งพัสดุด่วนภาคเอกชนของไทยที่เข้าสู่ตลาดหลักทรัพย์เป็นเจ้าแรก” นายอเล็กซ์ อึ้ง กล่าว 
ขณะเดียวกันนายไท จิราธิวัฒน์ รองประธานเจ้าหน้าที่บริหารสายงานการเงิน CRC กล่าวว่า เซ็นทรัล รีเทล มีจุดมุ่งหมายที่จะดำเนินธุรกิจให้มีการเติบโตแบบก้าวกระโดด บริษัทฯ ต้องเพิ่มขีดความสามารถและยกระดับระบบโลจิสติกส์เพื่อตอบโจทย์ความต้องการของคู่ค้าและลูกค้าที่มากขึ้น โดยเฉพาะการส่งสินค้าที่มีขนาดใหญ่ การจับมือกับ Kerry ครั้งนี้จะทำให้คู่ค้าและลูกค้าได้รับบริการที่ดีขึ้นและรวดเร็วยิ่งขึ้น และเมื่อผนวกกับจุดแข็งของ Kerry ที่มี Hub-and-Spoke ที่เป็นเอกลักษณ์และมีมาตรฐานสูง
อย่างไรก็ดีการร่วมมือกันในครั้งนี้ถือเป็นจิ๊กซอว์ตัวหนึ่งในการตอบโจทย์ยุทธศาสตร์ของบริษัทฯ ที่จะยกระดับแพลตฟอร์มออมนิแชแนลของ เซ็นทรัล รีเทล และบริษัทฯ ยังให้ความสำคัญกับการร่วมมือกับพันธมิตรทางธุรกิจที่จะต้องเติบโตไปด้วยกันแบบระยะยาว นี่จึงเป็นอีกตัวอย่างนึงของการร่วมมือทางธุรกิจเพื่อต่อยอดการเป็นผู้นำค้าปลีกแห่งอนาคตภายใต้กลยุทธ์ CRC Retailligence  อย่างไรก็ตาม เซ็นทรัล รีเทล จะยังคงมุ่งมั่นและพัฒนาธุรกิจ พร้อมมองหาโอกาสและช่องทางใหม่ๆ เพื่อมาเสริมทุกองค์ประกอบของ Ecosystem ให้ดีและสมบูรณ์แบบยิ่งขึ้น เพื่อสร้างความพึงพอใจสูงสุดให้กับคู่ค้าและลูกค้าของบริษัทฯ